Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 66/12/7712	Svidník, 18.4.2012
EEČ : 2-60-30-2012

U Z N E S E N I E

Trestná vec:	obvinený XXXXX a spol.  
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX, , Slovensko
Skutková veta:
dňa 4.11.2011 v čase okolo 21.30 hod.  pri Mestskom kultúrnom stredisku vo Svidníku spoločne fyzicky napadli ml. Jána Š., nar. XXXXX tak, že po predchádzajúcej hádke ho každý z nich najmenej jedenkrát udrel päsťou do tváre, na čo im poškodený ušiel, avšak obaja ho na Bardejovskej ulici pri bývalom pohostinstve zv. Pod javorom dobehli a opäť ho fyzicky napadli tak, že ho každý z nich najmenej dvakrát udrel päsťou do tváre, potom ho zvalili na zem, kde ho asi päťkrát kopli do oblasti brucha a chrbta, pričom mu spôsobili pohmoždenie steny brucha a chrbta v oblasti drieku s dobou liečenia neprevyšujúcou 6 dní,
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením Obvodného oddelenia PZ vo Svidníku číslo ORP-24/SK-SK-2012 zo dňa 6.2.2012 bolo podľa § 199 ods. 1 Tr. por. začaté trestné stíhanie a následne dňa  17.2.2012 bolo podľa § 206 ods. 1 Tr. por. vznesené obvinenie mladistvým  XXXXX a XXXXX pre prečin výtržníctva podľa § 364 ods. 1 písm. a/ Tr. zák. spáchaný formou spolupáchateľstva podľa § 20 Tr. zák., ktorého sa menovaní mali dopustiť na skutkovom základe uvádzanom vyššie. 
	Z obsahu vyšetrovacieho spisu vyplýva, že obaja obvinení sa v priebehu prípravného konania ku spáchaniu skutku priznali, svoje konanie oľutovali a súčasne prehlásili, že s podmienečným zastavením trestného stíhania súhlasia. Taktiež poškodený vyjadril súhlas s poddmienečným zastavením trestného stíhania, pričom náhradu škody od obvinených nepožadoval.  	
	Obaja obvinení v mieste bydliska a obvinený ml. XXXXX aj v škole sú hodnotení kladne. V priestupkovom konaní prejednávaní neboli a podľa odpisu z registra trestov súdne trestaní taktiež neboli. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podanie obžaloby na návrh policajta alebo aj bez návrhu podmienečne zastaviť trestné stíhanie, ak 
a/ vyhlási, že spáchal skutok, za ktorý je stíhaný a nie sú odôvodnené pochybnostii o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a 
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
	Nakoľko obvinení splnili zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výrokovej časti. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní jedného roka. 
	Ak obvinení v priebehu skúšobnej doby povedú riadny život, rozhodne orgán, ktorý trestné stíhanie v prvom stupni podmienečne zastavil, že sa obvinení osvedčili. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr.por.).
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor